এয়ার ইন্ডিয়ার কর্মীকে চপ্পল দিয়ে পেটানোর ঘটনায় মহারাষ্ট্রের শিবসেনা সাংসদ রবীন্দ্র গায়কোয়াড়ের বিরুদ্ধে কড়া ব্যবস্থা নিতে চলেছে কয়েকটি বিমান সংস্থা। এয়ার ইন্ডিয়া এবং ফেডারেশন অফ ইন্ডিয়ার এয়ারলাইন্স (এফআইএ) শুক্রবার জানিয়ে দেয়, ওই সাংসদ আর কোনও দিন তাদের বিমানে চড়তে পারবেন না। এফআইএ-র অন্তর্ভুক্ত চারটি বিমান সংস্থা হল ইন্ডিগো, জেট এয়ারওয়েস, স্পাইসজেট এবং গো এয়ার। এ ছাড়া এয়ার ইন্ডিয়া-ও তাদের বিমানে ওঠার ব্যাপারে নিষেধাজ্ঞা চাপিয়েছে তাঁর উপর। তবে দেশের এই পাঁচটি বড় এয়ারলাইন্স ছাড়া অন্য বিমান সংস্থা এখনও তাঁর বিরুদ্ধে এমন কোনও ব্যবস্থা নেয়নি। শুক্রবার এক বি়জ্ঞপ্তি জারি করে এফআইএ জানিয়ে দেয়, ‘এয়ার ইন্ডিয়া এবং এফআইএ-র সদস্যেরা এই মুহূর্ত থেকেই সাংসদ রবীন্দ্র গায়কোয়াড়কে নিষিদ্ধ ঘোষণা করছে। কারণ, এটা শুধুমাত্র আমাদের এক কর্মীকে হেনস্থা নয়, আমদের সকলের অপমান। আমাদের কর্মী এবং একই সঙ্গে যাত্রীদের নিরাপত্তার অভাব দেখা দিয়েছে। এ রকম যাত্রীকে আমরা কখনও বিমানে স্বাগত জানাতে চাই না।’’ তাঁকে ‘নো ফ্লাই লিস্টে’ নথিভুক্ত করার জন্য কেন্দ্রীয় সরকার এবং দেশের নিরাপত্তা সংস্থার কাছে আবেদন জানিয়েছে এফআইএ। পাশাপাশি বাতিল করে দেওয়া হয়েছে তাঁর পুণে ফেরার টিকিটও। পাশাপাশি, এ দিনই তাঁর বিরুদ্ধে দিল্লি পুলিশে দু’টি অভিযোগ দায়ের করে এয়ার ইন্ডিয়া। প্রথমটি তাদের কর্মীকে চপ্পল দিয়ে মারার জন্য এবং দ্বিতীয়টি এর জেরে পরবর্তী বিমান উড়তে দেরি হওয়ার জন্য। তবে তাঁকে নিষিদ্ধ ঘোষণা করা থেকে পুলিশে অভিযোগ, কোনও কিছুতেই দমে যাওয়ার পাত্র নন ওই সাংসদ। তাঁর নামে পুলিশের কাছে অভিযোগ জানানো হয়েছে তা জানার পর গলার জোর আরও বাড়িয়েছেন তিনি। এ দিন পুলিশকে রীতিমতো হুঁশিয়ারি দিয়ে সাংসদ বলেন, ‘‘সাহস থাকলে আমাকে গ্রেফতার করুক...আমি ক্ষমা চাইব না, তারই (এয়ার ইন্ডিয়ার ওই কর্মী) আমার কাছে এসে ক্ষমা চাওয়া উচিত। কারণ কী ভাবে ব্যবহার করতে হয় তা ৬০ বছর বয়সী এক জন লোকের জানা উচিত ছিল।’’ উল্টে তিনি জানিয়ে দেন, এ দিনই ফের এয়ার ইন্ডিয়ার বিমানেই তিনি পুণে ফিরবেন। লোকসভার স্পিকার সুমিত্রা মহাজন এবং অসামরিক বিমান পরিবহণমন্ত্রী অশোক গজপতি রাজুর কাছে এয়ার ইন্ডিয়ার বিরুদ্ধে তদন্তেরও আর্জি জানান।